0578.xml
صوبائی حکومتیں پولیو کے خاتمے کیلئے اپنی کوششیں تیز کریں اور نیشنل ایمرجنسی ایکشن پلان پر عمل درآمد سے وابستہ وفاقی حکومت کے اداروں کے ساتھ قریبی تعاون کریں، وزیراعظم محمد نواز شریف کاچاروں وزرائے اعلیٰ کو خط
اسلام آباد ۔ 28 اکتوبر (اے پی پی) وزیراعظم محمد نواز شریف نے کہا ہے کہ صوبائی حکومتیں پولیو کے خاتمے کیلئے اپنی کوششیں تیز کریں اور نیشنل ایمرجنسی ایکشن پلان پر عمل درآمد سے وابستہ وفاقی حکومت کے اداروں کے ساتھ قریبی تعاون کریں۔ چاروں وزرائے اعلیٰ کو لکھے گئے خط میں وزیراعظم نے کہا کہ میں آپ کی توجہ پاکستان میں پولیو وائرس کی طرف دلا رہا ہوں جس کے پیش نظر پولیو کو پبلک ہیلتھ ایمرجنسی قرار دیا گیا ہے اور اس کے خاتمے کیلئے نیشنل ایمرجنسی ایکشن پلان شروع کیا گیا ہے۔ حال ہی میں پولیو کے خاتمے سے متعلق آزادانہ بین الاقوامی مانیٹرنگ بورڈ نے بھی پولیو کو ایک عالمی ایمرجنسی قرار دیا ہے۔ دوسری طرف بین الاقوامی ہیلتھ ریگولیشن کی ہنگامی کمیٹی نے تجویز دی ہے کہ پاکستان سے سفر کرنے والے ہر بین الاقوامی مسافر کو پولیو ویکسین دی جائے۔ انہوں نے کہا کہ میرے ستمبر کے دورہ امریکہ کے دوران عالمی بینک کے صدر کی طرف سے پاکستان میں پولیو کے تیزی سے پھیلنے کے متعلق عالمی برادری کی تشویش کا اظہار کیا گیا اور یہ پیشنگوئی کی گئی کہ اگر پولیو کا پھیلاؤ نہ روکا گیا تو آنے والے برسوں میں ملک میں پولیو کیسز کی تعداد میں 10 گنا اضافہ ہو سکتا ہے۔ یہ صورتحال واقعی خطرناک ہے جسے نظر انداز نہیں کیا جا سکتا۔ ضرورت اس بات کی ہے کہ نیشنل ایمرجنسی ایکشن پلان کے اندر احتسابی میکنزم کو مستحکم بنایا جائے جس میں سیکورٹی کمپرومائزڈ ریجنز میں اہدافی آبادی تک رسائی کو یقینی بنانے ریزر وائر علاقوں میں اس کے مزید پھیلاؤ پر قابو پانے اور صوبہ کے باقی علاقہ میں پولیو سے پاک حیثیت برقرار رکھنا ہے۔ انہوں نے وزراء اعلیٰ سے کہا کہ وہ اپنے صوبوں کے ہائی رسک علاقوں کی نشاندہی کریں اور ان کی خصوصی اقدامات اختیار کریں۔ ضلعی سطح پر انتظامیہ کو ہدایت کی جائے کہ آئندہ لو ٹرانسمیشن سیزن (دسمبر 2014ء تا مئی 2015ء) کے دوران پولیو مہم کی موثر نگرانی کو یقینی بنایا جائے۔
APP
28.10.14
0578p.xml
صوبے پولیو روکنے میں تعاون کریں ورنہ مریض 10 گنا بڑھ سکتے ہیں: وزیراعظم
اسلام آباد (بی بی سی+ ایجنسیاں) وزیراعظم محمد نوازشریف نے کہا ہے کہ اگر پولیو وائرس کے پھیلاو¿ کو نہ روکا جاسکا تو ملک میں پولیو کے مریضوں کی تعداد دس گنا تک بڑھ سکتی ہے۔ وزیراعظم ہاو¿س سے منگل کو جاری ہونے والے ایک بیان کے مطابق نوازشریف نے یہ بات چاروں صوبائی وزراعلیٰ کے نام ایک خط میں کہی ہے۔ میاں نوازشریف نے خط میں لکھا ہے کہ ’بلاشبہ پولیو کے حوالے سے صورتحال خطرناک ہے اور نیشنل ایمرجنسی ایکشن پلان کو مضبوط کرنے کی ضرورت ہے۔‘ انہوں نے کہا ’یہ پیش گوئی کی جا رہی ہے کہ اگر پولیو وائرس کے پھیلاو¿ کو نہ روکا گیا تو آئندہ چند برسوں میں پولیو کیسز کی تعداد دس گنا بڑھ سکتی ہے۔ وزیراعظم نے وزرائے اعلیٰ سے کہا کہ امن و امان کے لحاظ سے خراب صورتحال سے دوچار علاقوں میں رسائی کو یقینی بنانے، متاثرہ علاقوں سے ملک کے دیگر حصوں میں پولیو وائرس کے پھیلاو¿ کو روکنے اور پولیو وائرس سے پاک ہوجانیوالے صوبوں کو مستقل بنیادوں پر اس سے پاک رکھنے کے اقدامات کئے جائیں۔ صوبائی حکام کے نام خط میں وزیراعظم نے دنیا سے پولیو کے خاتمے کیلئے انڈی پینڈنٹ مانیٹرنگ بورڈ کی جانب سے پولیو کو عالمی ایمرجنسی قرار دینے پر بھی بات کی اور پاکستان پر سفری پابندیوں کا حوالہ بھی دیا۔ میاں نوازشریف نے اپنے مراسلے میں ہدایت کی ہے کہ وزرائے اعلیٰ اپنی کوششوں کو دگنا کریں اور پولیو کے خاتمے کیلئے وفاقی حکومت اور صوبائی سطح پر رابطے بھی قائم کریں۔ وزیراعظم نے ان سے کہا ہے کہ وہ اپنے اپنے صوبوں میں خطرے سے دوچار علاقوں کی نشاندہی کریں اور وہاں کی ضروریات پورا کریں۔ مزید برآں آئی این پی کے مطابق ملک میں پولیو کے مزید 5 نئے کیس سامنے آگئے ہیں۔ خیبر پی کے میں سے ایک جبکہ فاٹا سے 4 کیسوں کی تصدیق کی گئی ہے۔ محکمہ صحت کے مطابق ملک بھر میں رواں برس پولیو کیسوں کی تعداد 227 تک جا پہنچی ہے۔
nawa-e-waqt
29.10.14